4.2.3.3 tikslas. Sutaikinimo skatinimas, pasitikėjimo stiprinimo priemonės ir parama pilietinei visuomenei

Be žinios dingusių asmenų paieškos komitetas (BŽDAPK), netiesioginio valdymo būdu remiamas JT vystymo programos, tęsė darbą vietoje ir laboratorijoje. Iš 2001 dingusiųjų BŽDAPK ekshumavo 1017 palaikų rinkinių, iš kurių 618 buvo genetiškai identifikuoti. 2015 m. identifikavimo rodikliai nukrito dėl DNR testų procedūrų audito. Be to, dėl menkų naujų informacijos išteklių pasunkėjo darbas vietoje. Iš viso buvo iškasta 1033 vietos, tačiau tik 21 % iš visų 2015 m. tirtų vietų buvo rasti palaikai. Vis dėlto lapkričio mėn. buvo pasiektas svarbus laimėjimas: išduotas leidimas nuo 2016 m. lapkričio 19 d. iki 30 d. tirti Turkijos kariuomenės kontroliuojamas teritorijas, kuriose gali būti kapinynų. 2015 m. Komisija pasirašė du įgaliojimo susitarimus su JT vystymo programa, iš kurių kiekvienu skiriamas 2,6 mln. EUR vertės per metus finansavimas Be žinios dingusių asmenų paieškos komiteto atitinkamai 2015 m. ir 2016 m. vykdomai veiklai. Ši vienerių metų suma sudarė 82 % visų 2015 m. Be žinios dingusių asmenų paieškos komitetui suteiktų dotacijų. Iš viso 2006 m.–2015 m. laikotarpiu bendras Kipro ir tarptautinių paramos teikėjų Be žinios dingusių asmenų paieškos komitetui skiriamas finansavimas dėl ES įnašų išaugo 70 %.

Kultūros paveldo apsauga, kurią vykdo abiejų bendruomenių Kultūros paveldo techninis komitetas (KPTK), ir toliau yra pagalbos programos esminis komponentas siekiant susitaikymo ir pasitikėjimo stiprinimo. Liepos mėn. vykusios Otelo bokšto Famagustoje atnaujinimo iškilmės, kuriose dalyvavo abiejų bendruomenių lyderiai, buvo svarbus ir matomas renginys. Lapkričio mėn. vykusioje senosios maronitų Šv. Jurgio bažnyčios Kormakityje (Koručame) atstatymo ceremonijoje taip pat buvo gausu dalyvių. Lapkričio mėn. pabaigoje taip pat buvo žengtas svarbus žingsnis – kultūros paveldo techniniam komitetui buvo suteiktas leidimas pasiekti šiuo metu kariuomenės kontroliuojamą Agios Marinos (Gurpinaro) kaimą ir jame esančią kitą svarbią maronitų bažnyčią, kad būtų įvertinta, kokie saugojimo ir restauracijos darbai yra reikalingi. Europos Parlamentas pripažino Kultūros paveldo techninio komiteto atlikto darbo siekiant taikos ir Kipro suvienijimo svarbą ir spalio mėn. komiteto Kipro graikų ir Kipro turkų vadovams skyrė Europos piliečio 2015 apdovanojimą. Gruodžio mėn. su JT vystymo programa buvo pasirašytas įgaliotasis susitarimas dėl kultūros paveldo apsaugos 4 etapo. Žvelgiant į ateitį itin didelis abiejų bendruomenių dėmesys bus skiriamas restauruotų vietovių saugojimui ir priežiūrai

Reaguodama į iniciatyvą ieškoti naujų pasitikėjimo stiprinimo priemonių, Komisija ėmėsi skubių veiksmų, kad būtų pakeistas Žaliosios linijos reglamento priedas: kad būtų pridėti du nauji sienos perėjimo punktai – Derinijos (Deryneia) ir Lefkos–Aplikio (Lefka–Apliki) – ir būtų perkelti ištekliai, reikalingi jiems atidaryti. 2016 m. darbus perims JT vystymo programa.

Parama pilietinei visuomenei 2015 m. buvo pratęsta dviem būdais: metų pradžioje buvo pasirašyta nauja techninės pagalbos sutartis, kuria siekiama didinti pilietinės visuomenės organizacijų pajėgumus ir skatinti Kipro graikų ir kitų ES pilietinės visuomenės organizacijų bendradarbiavimą ir bendrus veiksmus. Vėliau tais pačiais metais pagal programą Veikli pilietinė visuomenė V buvo skirtos aštuonios naujos dotacijos. Jos papildo 10 dotacijų, kurios jau buvo skirtos pagal programą Veikli pilietinė visuomenė IV. Spalio mėn. buvo pradėtas pilietinės visuomenės forumas – platforma, kurioje pilietinės visuomenės organizacijos gali išdėstyti savo lūkesčius ir prioritetus, – kuris renkasi kas tris mėnesius. Pilietinės visuomenės forume raginama atstovauti pilietinės visuomenės organizacijoms ir skatinamas aktyvus pilietiškumas.

Gruodžio mėn. Kipro turkų prekybos rūmai paskelbė pagalbos programos fondų finansuotos (jie padengė 80 % projekto sąnaudų) abiejų bendruomenių stažuočių programos apdovanojimus; ši programa suteikė galimybę 24 Kipro turkų ir Kipro graikų universiteto absolventams stažuotis kitoje bendruomenėje.

4.2.4.4 tikslas. Kipro turkų bendruomenės priartinimas prie ES

2014–2016 akademiniais metais programos Stipendijos ES valdymas buvo perduotas Britų Tarybai ir 2015 m. pagal šią schemą buvo skirtos 125 stipendijos. Gruodžio mėn. Britų tarybos pasirašytu įgaliotuoju susitarimu ši programa buvo pratęsta dar trejiems metams, t. y. 2017–2020 akademiniams metams. Nuo 2007 m. Komisija kiekvienais metais užtikrino galimybes gauti stipendijas ir manoma, kad ši schema ir toliau bus gyvybinga. Britų Tarybos organizuojama su stipendijų valdymu susijusi veikla apima „Studijuok Europoje“ dienas, kurių metu studentams teikiama informacija apie galimybes studijuoti už Jungtinės Karalystės ribų. Ji taip pat vysto buvusių studentų tinklą ir stebės vadinamąjį vidutinės trukmės poveikį, pavyzdžiui, į Kiprą sugrįžusių studentų dalį ir jų galimybes susirasti naują darbą.

2015 m. pradžioje pradėjo veikti naujas Informacinis centras. Taip buvo atkreiptas didelis dėmesys į ES, jos politiką ir ES finansuojamą pagalbos programą – 2015 m. surengti iš viso 35 renginiai. Išdalinta daug informacijos produktų. Taip pat sukurta Informacinio centro „Facebook“ paskyra abbilgi, o spausdintoje žiniasklaidoje bei televizijoje jo veiklai skirtas didelis dėmesys.

4.2.5.5 ir 6 tikslai. Kipro turkų bendruomenės rengimas priimti ir įgyvendinti acquis

Pagalbos reglamento 5 ir 6 tikslams įgyvendinti naudojama Komisijos techninės pagalbos ir informacijos mainų programos (TAIEX) priemonė; ji padeda Kipro turkų bendruomenei pasirengti įgyvendinti acquis atsižvelgiant į jo sustabdymo panaikinimą, kai tik Kipro problema bus visapusiškai išspręsta. 2015 m. pagalba ir toliau buvo teikiama tose pačiose 16 pagrindinių acquis teritorijų, arba kitaip – sektorių, kaip ir ankstesniaisiais metais, siekiant palengvinti Kipro suvienijimą. Iš viso 2015 m. buvo surengta 307 renginiai. TAIEX veiksmai apėmė ekspertų misijas, mokymus, praktinius seminarus ir pažintinius apsilankymus. Kipro turkų bendruomenės suinteresuotieji subjektai parodė didesnį supratimą apie reikalavimus, keliamus acquis, aktyviuose TAIEX sektoriuose. Lapkričio mėn. Briuselyje buvo surengtas Kipro turkų bendruomenės aukšto lygio suinteresuotųjų subjektų seminaras dėl regioninės ir miestų politikos.

Toliau buvo remiama prekyba per žaliąją liniją (Reglamentas Nr. 866/2004). 2015 m. nepriklausomi ekspertai dalyvavo vykdant reguliarius bulvių ir citrusinių vaisių gaminių fitosanitarinius tyrimus, imant medaus ėminius analizei ir rengiant atnaujintą sąrašą laivų, kurių laimikiu galima prekiauti per žaliąją liniją.

4.3.Finansinis vykdymas (sutartys ir mokėjimai)

4.3.1.Sutarčių sudarymas

2015 m. buvo įvykdyta įsipareigojimų už 27,7 mln. EUR, tarp jų – didelė dalis trečiųjų šalių atliktų darbų bei svarbios techninės pagalbos sutartys. Įsipareigojimų lygis kilo ketvirtus metus iš eilės, o tai rodo, kad programa tampa vis spartesnė.

4.3.2.Mokėjimai

2015 m. mokėjimai siekė 17,7 mln. EUR. Tikimasi, kad mokėjimo tendencija kils į viršų, nes didėja įsipareigojimų apimtis.

4.4.Stebėsena

Komisija yra tiesiogiai atsakinga už daugelio projektų įgyvendinimą (tiesioginis valdymas). Komisijos darbuotojai vykdo įvairius priežiūros veiksmus – rengia patikras ir susitikimus vietoje, organizuoja valdymo komitetų veiklą. Paskirtasis projektų valdymo skyrius atlieka dotacijų bendruomenių plėtrai, MVĮ ir kaimo įmonėms, o nuo 2015 m. ir pilietiškos visuomenės organizacijoms, mokykloms ir profesinio rengimo bei mokymo organizacijoms stebėseną ir teikia pagalbą gavėjams taikant dotacijų panaudojimo taisykles.

2015 m. rudenį vėl pasitelkus projektų valdymo grupes buvo pagerinta TAIEX veiklos stebėsena, kurios tikslas – apžvelgti veiksmus, įvertinti pažangą ir rengti būsimų etapų planus. TAIEX logistika stebima pasitelkiant internetinę TAIEX valdymo sistemą.